Okrem žiadostí uvedených v NOR č. 8 viedol „globálny presun“ za rok 2020 k dodatočným hrubým platobným potrebám vo výške 2 125,2 mil. EUR, ktoré boli len čiastočne kompenzované očakávaným nedostatočným plnením platieb vo výške 595, 4 mil. EUR. Účelom dodatočných platieb požadovaných v tomto NOR č. 10 je odstrániť rozdiel vo výške 1 529,8 mil. EUR, ako sa podrobne uvádza v oddieloch 2.1 až 2.4.

NOR č. 8 na rok 2020, ktorý Komisia predložila koncom augusta, bol oddelený od procesu globálneho presunu a zahŕňal len žiadosti, v prípade ktorých bolo nutné, aby Únia konala bezodkladne. NOR č. 8, ktorý navrhoval významnú žiadosť o dodatočné platobné rozpočtové prostriedky (konkrétne 6 190 mil. EUR), bol preto zameraný výlučne na dva špecifické prvky: poskytnúť dodatočné platobné rozpočtové prostriedky i) pre nástroj núdzovej podpory (ESI) na financovanie stratégie v oblasti vakcín proti ochoreniu COVID-19 a ii) na súdržnosť v nadväznosti na prijatie Investičnej iniciatívy v reakcii na koronavírus Plus (CRII+) .

Globálny presun je každoročný proces organizovaný interne v rámci Komisie, v rámci ktorého sa od všetkých generálnych riaditeľstiev žiada, aby do začiatku septembra preskúmali vykonávanie svojich platieb v bežnom rozpočte do konca daného roka. Cieľom tohto procesu je zaistiť maximálne plnenie rozpočtu z hľadiska platobných rozpočtových prostriedkov na konci roka zosúladením dodatočných potrieb s očakávaným nedostatočným plnením. Každý rok začiatkom októbra sa preto Európskemu parlamentu a Rade predkladá žiadosť o presun ad hoc (podľa článku 31 nariadenia o rozpočtových pravidlách).

Už v roku 2020 sa to premieta do dodatočných žiadostí o úhradu.

Komisia vykonala hĺbkovú analýzu prognóz predložených členskými štátmi do konca augusta 2020 a domnieva sa, že na pokrytie všetkých očakávaných žiadostí o platby, ktoré sa majú uhradiť v roku 2020, treba navýšiť platobné rozpočtové prostriedky o 750 mil. EUR. Tieto prognózy zahŕňajú aj odhadovaný vplyv jednorazovej platby, ktorú Komisia navrhla s cieľom poskytnúť podporu poľnohospodárom alebo malým poľnohospodárskym podnikom, ktorých postihla pandémia COVID-19 (na základe 2 % maximálneho podielu príspevku Únie, ktorý bol napokon dohodnutý na rozdiel od 1 % podielu, ktorý Komisia pôvodne navrhla). Niektoré členské štáty už totiž začali toto nové opatrenie EPFRV zavádzať do svojich programov rozvoja vidieka a očakáva sa, že ďalšie budú nasledovať.

V dôsledku toho existuje riziko menšieho deficitu v porovnaní so súčasnými disponibilnými rozpočtovými prostriedkami v rozpočte EPZF na rok 2020, ktorý by sa mohol pokryť mobilizáciou zostávajúcej rezervy, ktorá je dostupná v rámci okruhu 2.

Podľa informácií, ktoré sú v súčasnosti dostupné, sa očakáva, že pripísané príjmy EPZF budú o 176 mil. EUR nižšie než suma zahrnutá do rozpočtu. Tento rozdiel sa vysvetľuje a) urovnaním finančných dôsledkov rozhodnutia Súdneho dvora vo veci C-252/18P v prospech Grécka, b) nižšími pripísanými príjmami z rozhodnutí o overení a schválení účtov prijatých Komisiou a c) odkladom vymáhania niektorých pohľadávok na rok 2021.

4.Úpravy príjmov

4.1 Rozdiely vo výmenných kurzoch pri vlastných zdrojoch

Rozpočet je zostavený v eurách, zatiaľ čo príspevky členských štátov sú stanovené v národnej mene. Ročné príspevky členských štátov sa uhrádzajú v 12 mesačných splátkach („dvanástinách“). Každá splátka zaplatená v inej mene ako euro sa do účtov zaznamenáva s použitím mesačných výmenných kurzov platných v mesiaci, v ktorom sa platba uskutočnila.

Pre členské štáty mimo eurozóny sa rozpočet prepočítava do ich národnej meny s použitím výmenného kurzu platného v posledný deň kotácie kalendárneho roka predchádzajúceho rozpočtový rok. Pre rok 2020 sa teda na prevod rozpočtu z eura na iné meny ako euro používa výmenný kurz z 31. decembra 2019.

Všetky rozdiely vo výmenných kurzoch používaných na výpočet mesačnej „dvanástiny“ v národnej mene a účtovných kurzoch uplatniteľných v mesiaci platby „dvanástiny“ preto nevyhnutne vedú k rozdielom medzi sumami vlastných zdrojov v eurách predpokladanými v rozpočte a skutočne zinkasovanou sumou.

Mesačné kolísania výmenného kurzu sa počas rozpočtového roka môžu navzájom vykompenzovať. Vývoj výmenného kurzu v roku 2020 je však celkovo negatívny. Od januára do júna boli pre vlastné zdroje zaznamenané rozdiely vo výmenných kurzoch mínus 400,6 mil. EUR a táto suma bola zahrnutá do opravného rozpočtu č. 7.

V dôvodovej správe k opravnému rozpočtu č. 7 bola zdôraznená možnosť ďalšieho negatívneho vývoja výmenného kurzu a následné dodatočné rozpočtové zmeny navrhnuté rozpočtovému orgánu v jesennom návrhu opravného rozpočtu.

Odvtedy (júl – september) viedol vývoj výmenného kurzu spôsobený najmä znehodnotením britskej libry k ďalšiemu deficitu vo výške 180 mil. EUR. V septembri sa britská libra opäť prudko oslabila. Ak zostane zhruba na rovnakej úrovni ako 1. októbra, za posledné tri mesiace tohto roka by sa deficit vlastných zdrojov spôsobený výmenným kurzom prehĺbil o ďalších 536 mil. EUR.





S cieľom znížiť riziko rozpočtového deficitu do konca roka 2020 sa navrhuje zahrnúť do rozpočtu sumu mínus 716 mil. EUR (nad rámec sumy 400,6 mil. EUR, ktorá už bola do rozpočtu zahrnutá v opravnom rozpočte č. 7), aby sa vyrovnali rozdiely vo výmenných kurzoch do konca roka.

EUR Rozpočtový riadok príjmov Názov Suma 3 9 0 Úprava v súvislosti s rozdielmi vo výmenných kurzoch pri vlastných zdrojoch -716 000 000 Spolu -716 000 000

4.2 Pokuty a penále

Vzhľadom na sumy, ktoré boli zinkasované do konca septembra, sa navrhuje zvýšiť prognózy uvedené v rozpočte na rok 2020 (218 mil. EUR) o 128 mil. EUR. Príspevky od členských štátov do vlastných zdrojov rozpočtu EÚ sa tak zodpovedajúcim spôsobom znížia.

Podrobné členenie podľa položiek je uvedené v nasledujúcej tabuľke.

EUR Rozpočtový riadok príjmov Názov Suma 7 1 0 Pokuty, pravidelné platby penále a ostatné penále súvisiace s vykonávaním pravidiel hospodárskej súťaže 71 000 000 7 1 1 Penále a paušálne sumy uložené členským štátom za nedodržanie rozsudku Súdneho dvora Európskej únie konštatujúceho nesplnenie povinnosti vyplývajúcej zo zmluvy 57 000 000 Spolu 128 000 000





5.Súhrnná tabuľka podľa okruhov VFR